SL Uradni list Evropske unije C 130/16

Tožba, vložena 21. februarja 2011 – ClientEarth proti Komisiji

(Zadeva T-111/11)

2011/C 130/29

Jezik postopka: angleščina

Stranki

Tožeča stranka: ClientEarth (London, Združeno kraljestvo) (zastopnik: P. Kirch, odvetnik)

Tožena stranka: Evropska komisija

Predlogi tožeče stranke

— Ugotovi naj se, da je Komisija kršila Aarhuško konvencijo o dostopu do informacij, udeležbi javnosti pri odločanju in dostopu do pravnega varstva v okoljskih zadevah;

— ugotovi naj se, da je Komisija kršila Uredbo št. 1367/2006 (1);

— ugotovi naj se, da je Komisija kršila Uredbo št. 1049/2001 (2);

— za nično naj se razglasi odločba zaradi molka organa na podlagi člena 8(3) Uredbe št. 1049/2001, ker Komisija na potrdilno prošnjo tožeče stranke ni odgovorila v predpisanem roku in je tako zavrnila razkritje zahtevanih dokumentov; in

— Komisiji naj se naloži plačilo stroškov tožeče stranke, vključno s stroški morebitnih intervenientov.

Tožbeni razlogi in bistvene trditve

V utemeljitev tožbe tožeča stranka navaja sedem tožbenih razlogov.

1. Prvi tožbeni razlog: z izpodbijano odločbo naj bi bil kršen člen 8(1) in (2) Uredbe št. 1049/2001, ker na potrdilno prošnjo tožeče stranke v predpisanem roku ni bil podan odgovor in ker za to niso bili navedeni podrobni razlogi.

2. Drugi tožbeni razlog: z izpodbijano odločbo naj bi bil kršen člen 4(1), (2) in (4) Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah, ker tožeči stranki ni bil omogočen dostop do zahtevanih študij o preverjanju skladnosti in akcijskih načrtov in ker za to niso bili navedeni podrobni razlogi. Z izpodbijano odločbo naj bi bil kršen tudi člen 6(1) Uredbe št. 1367/2006, ker se izjem iz člena 4 Uredbe št. 1049/2001 ni razlagalo restriktivno.

3. Tretji tožbeni razlog: z izpodbijano odločbo naj bi bil kršen člen 4(2)(b) Uredbe št. 1367/2006, ker zahtevana informacija ni bila vključena v registre Komisije.

4. Četrti tožbeni razlog: z izpodbijano odločbo naj bi bil kršen člen 7 Uredbe št. 1367/2006, ker tožeča stranka ni bila obveščena, od katerega generalnega direktorata lahko zahteva dokumente v zvezi z direktivama 98/81/ES (3) in 2001/18/ES (4) oziroma ker zahteva ni bila posredovana zadevnemu generalnemu direktoratu.

5. Peti tožbeni razlog: z izpodbijano odločbo naj bi bil kršen člen 4(2), tretja alinea, Uredbe št. 1049/2001, ker tožeči stranki ni bil omogočen dostop do študij o preverjanju skladnosti in do akcijskih načrtov. Razkritje zahtevanih dokumentov naj ne bi oslabilo varstva namena preiskav na podlagi člena 4(2) ali preprečilo pravilnega vodenja morebitnih postopkov za ugotavljanje kršitev na podlagi člena 258 PDEU. Z izpodbijano odločbo naj bi bil kršen člen 4(6) Uredbe št. 1049/2001, ker ni bil odobren delni dostop do zahtevanih dokumentov.

6. Šesti tožbeni razlog: z izpodbijano odločbo naj bi bil kršen člen 4(3), prvi pododstavek, Uredbe št. 1049/2001. Razkritje zahtevanih dokumentov naj ne bi resno oslabilo postopka odločanja Komisije.

7. Sedmi tožbeni razlog: z izpodbijano odločbo naj bi bil kršen člen 4(2), zadnja alinea, in člen 4(3) Uredbe št. 1049/2001, ker v njej ni ocenjeno, ali prevlada javni interes za razkritje, in ni podana podrobna obrazložitev za tako zavrnitev.

(1) Uredba (ES) št. 1367/2006 Evropskega parlamenta in Sveta z dne 6. septembra 2006

o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (UL 2006, L 264, str. 13).

(2) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL 2001, L 145, str. 43).

(3) Direktiva Sveta 98/81/ES z dne 26. oktobra 1998 o spremembi Direktive 90/219/EGS o uporabi gensko spremenjenih mikroorganizmov v zaprtih sistemih (UL 1998, L 330, str. 13).

(4) Direktiva 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS (UL 2001, L 106, str. 1).